留題吕學士無爲軍謫居廊軒
作者：郭祥正
朝代：宋

paragraphs: 城頭高軒跳千里，數里蒼山兼寒水。
帆開半落有無間，鳥飛不斷丹青裏。
北斗疏疏河漢曉，蓬萊一登天下小。
心隨境化形亦忘，誰道霜翎老華表。
曹公窺吳敎水戰，虎貔蹙踏鯨鼉轉。
野父相傳此渡頭，魚網時時得遺箭。
當場英氣安在哉，千年絕景藏蒿萊。
地祗監護待賢者，欄干倚遍傾金罍。
目送白雲望堯闕，忠功孝名堅一節。
明時不作離騷經，玉上青蠅解磨滅。
昇沈偶然安足嗟，與君高詠思無邪。
數聲長笛奏何處，微風吹落天之涯。
天涯桂樹清輝發，萬頃波瀾凍冰雪。
若承紫詔返瀛洲，此地曾忘遷謫憂。